Hegoaldeko Andaman

Hegoaldeko Andaman () Andaman uharteetako bat da, hiru nagusien artean hegoalderen dagoena, Indian. Andaman eta Nikobar uhartediko hiriburua den Port Blair bertan kokaturik dago. 2011ko erroldaren arabera 209.602 biztanle zituen uharteak, horietatik 100.000 inguru hiriburuan bizi dira.

Uhartedi honetako uharte batzuetara joatea debekaturik dago atzerritarrentzako eta baimen bereziak eskatu behar dira.

 Geografia 
Andaman uharteak uharte askoz osaturik daude. Hiru nagusiak goitik behera Iparraldeko Andaman, Erdialdeko Andaman eta Hegoaldeko Andaman dira. Forma irregularra badute ere irla luzeak dira. Hegoaldeko Andamanek 83 km ditu luzetara eta 28 km-ko zabalera, guztira 1.262 km²-ko azalera.

Uharteko punturik altuena Koyob mendia (459 m) da.

 Historia 
Andaman uharteen lehen aipamena arabiarrek egin zuten 851. urtean, India eta Txinari buruzko kroniketan. Marco Polok XIV. mendean aipatu zituen Angamanain izenarekin, inoiz bertan izan ez zen arren. Urte askotan pentsatu izan da andamandarrak gizajaleak zirela eta txakur aurpegia zutela eta Arthur Conan Doylek berak ere aipatzen du Sherlock Holmesen The Sign of the Four (1890) eleberrian. Dena dela frogatu da uste hori faltsua zela.

1789an britainiarrak kolonia bat ezartzen saiatu ziren baina ezin izan zuten. 1858. urtean kartzela izango zen kolonia ezarri zuten uhartearen hegoaldean, Port Blair, gerora hiriburu bihurtuko zena. Europarrek uhartedi osoan sorturiko lehen asentamendua izan zen.

Bigarren Mundu Gerran japoniarrek okupatu zituzten uharteak, 1942 eta 1945 artean. Gerra amaitzean Indiaren esku gelditu ziren.

2004ko Indiako ozeanoko lurrikarak eragindako 10 metroko garaierako tsunamiak gogor jo zuen uhartedi osoa.

 Ekonomia 
Hegoaldeko Andamanen jarduera ekonomiko nagusia turismoa da. Andaman uhartedirako sarrera da eta Port Blair hirian kokatzen dira turismo operadore nagusiak.

 Iruditegia 

 Erreferentziak 

 Kanpo estekak 

Kategoria:Indiako uharteak
Kategoria:Indiako ozeanoko uharteak
Kategoria:Andaman eta Nikobar uharteak